**ELŐTERJESZTÉS KÍSÉRŐ LAP**

**E-szám: 80/2017.**

# Tárgy: A Nagykovácsi Településüzemeltetési Nonprofit Kft. könyvvizsgálójának megbízása

**Előterjesztő neve:** Kiszelné Mohos Katalin polgármester

**Előadó neve**: dr. Halmosi-Rokaj Odett aljegyző

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő - nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő - nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő - nem megfelelő*

**Nagykovácsi, 2017. június 7.**

 **jegyző**

***Az előterjesztés kiküldhető – nem küldhető ki.***

**Nagykovácsi, 2017. június 7.**

**polgármester**

**Tisztelt Képviselő-testület!**

A Nagykovácsi Nagyközség Önkormányzat Képviselő-testületének 60/2017. (IV.27.) határozata alapján a NATÜ Kft. jogutód nélküli megszüntetéséről döntött és elrendelte a Társaság végelszámolását 2017. július 1.napjával.

A végelszámolásra kerülő vállalkozás vezető tisztségviselője a végelszámolás kezdő időpontját megelőző nappal – mint mérlegfordulónappal – a normál üzletmenet üzleti évéről tevékenységét lezáró beszámolót készít a számviteli törvénynek, illetve a vonatkozó számviteli kormányrendeletnek az adott gazdálkodóra vonatkozó előírásai szerint.

A tevékenységet lezáró beszámolót a végelszámolás kezdő időpontjától számított 30 napon belül kell elkészíteni és a jóváhagyásra jogosult testülettel elfogadtatni, azt – kötelező könyvvizsgálat esetén – a független könyvvizsgálói jelentéssel együtt legkésőbb a 30. napon a végelszámoló részére át kell adni. A további könyvvizsgálói feladatok: a végelszámolás befejező napjára elkészített, a végelszámolást lezáró számviteli beszámoló, valamint - ha a végelszámolás 12 naptári hónap alatt nem fejeződik be - az üzleti év végén készített beszámoló vizsgálata.

*A számvitelről szóló 2000 évi C. törvény 155.§-a az alábbi módon rendelkezik a könyvvizsgálati kötelezettségről:*

**155. §** (1) A könyvvizsgálat célja annak megállapítása, hogy a vállalkozó által az üzleti évről készített éves beszámoló, egyszerűsített éves beszámoló, továbbá az összevont (konszolidált) éves beszámoló e törvény előírásai szerint készült, és ennek megfelelően megbízható és valós képet ad a vállalkozó (a konszolidálásba bevont vállalkozások együttes) vagyoni és pénzügyi helyzetéről, a működés eredményéről. A könyvvizsgálat során ellenőrizni kell az éves beszámoló, az összevont (konszolidált) éves beszámoló és a kapcsolódó üzleti jelentés adatainak összhangját, kapcsolatát is.

(2) Kötelező a könyvvizsgálat - a (3) bekezdésben foglaltak kivételével - minden kettős könyvvitelt vezető vállalkozónál. Minden olyan esetben, amikor a könyvvizsgálat e törvény vagy más jogszabály előírásai szerint nem kötelező, a vállalkozó dönthet arról, hogy a beszámoló felülvizsgálatával könyvvizsgálót bíz meg.

(3) ***Nem kötelező a könyvvizsgálat, ha az alábbi két feltétel együttesen teljesül:***

***a) az üzleti évet megelőző két üzleti év átlagában a vállalkozó éves (éves szintre átszámított) nettó árbevétele nem haladta meg a 300 millió forintot, és***

***b) az üzleti évet megelőző két üzleti év átlagában a vállalkozó által átlagosan foglalkoztatottak száma nem haladta meg az 50 főt.***

A Natü Kft. a fenti szabályozás szerint nem kötelezett könyvvizsgálatra, de az eddigi gyakorlatot, valamint az átláthatóság és közpénzzel való felelős gazdálkodás elvét figyelembe véve javaslom a tisztelt Képviselő-testületnek a könyvvizsgáló alkalmazását.

A 2017. május 31-ig a Kft. könyvvizsgálatát a Law on Conto Zrt. látta el.

A könyvvizsgálói kiválasztás előkészítése során az alábbi három céget kérte fel a Natü Kft. Ügyvezetője árajánlat benyújtására:

* Szita és Társai Kft.
* Poligon Audit Bt.
* Law On Conto Zrt.

Az árajánlatot adó cégek összesített ajánlatai a következők:

|  |  |  |
| --- | --- | --- |
|  **Ajánlattevő** |  **ajánlati díj** | **referencia** |
| ***Szita és Társai Kft. Kaposvár*** | 130.000 Ft+ ÁFA, azaz **br. 165.100 Ft/ 2-3 beszámoló** | önkormányzatok, önkormányzati gazdasági társaságok, könyvvizsgálata tanácsadással |
| ***Poligon-Audit Bt. Budapest*** | 200.000 Ft + ÁFA azaz **br.254.000 Ft** | nem jelölt meg referenciát |
| ***Law on Conto Zrt. Budapest*** | 100.000 Ft + ÁFA azaz **br. 127.000 Ft/ beszámolónként** | önkormányzatok és költségvetési szervezetek, nonprofit gazdasági szervezetek könyvvizsgálata. Belső ellenőrzés, szaktanácsadás, pályázatírás. A NATÜ 2016. évi könyvvizsgálója. |

A legalacsonyabb és legelőnyösebb árajánlatot a Szita és Társai Kft. nyújtotta be, figyelemmel arra, hogy a végelszámolással járó két kötelező könyvvizsgálatot látja el a megajánlott összeg ellenében.

A NATÜ Alapító Okiratának 8. pontja értelmében a határozat csak akkor érvényes, ha az ügyvezető a felügyelőbizottság írásbeli véleményét beszerezte. A vélemény beszerzése folyamatban, és a határozathozatalkor rendelkezésre fog állni.

A fentiek alapján kérem a tisztelt Képviselő-testületet, mint alapítót az alábbi határozati javaslat elfogadására.

Nagykovácsi, 2017. június 7.

 Kiszelné Mohos Katalin

 polgármester

**Határozati javaslat**

**Tárgy:** **A Nagykovácsi Településüzemeltetési Nonprofit Kft. könyvvizsgálójának megbízása**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Településüzemeltetési Nonprofit Kft. könyvvizsgálatával a Szita és Társai Könyvvizsgáló, Tanácsadó és Szolgáltató Kft.-t (székhely: 7400 Kaposvár, Kereszt u. 1., Cg.:14-09-305663, eljáró könyvvizsgáló: Szita László) bízza meg a végelszámolás befejezéséig 130.000 Ft+Áfa megbízási díjért.

Felhatalmazza az Ügyvezetőt a szükséges intézkedések megtételére.

**Határidő:** azonnal

**Felelős:** Ügyvezető